คาดดัชนีหุ้นดิ่งรับการเมืองป่วน
นักวิเคราะห์คาดตลาดหุ้นไทยวันนี้ดิ่งรับสถานการณ์ทางการเมืองลุกลามรุนแรง-ดาวโจนส์ร่วงกว่า 100 จุด
14 พ.ค. 2553

นักวิเคราะห์คาดตลาดหุ้นไทยวันนี้ดิ่งรับสถานการณ์ทางการเมืองลุกลามรุนแรง-ดาวโจนส์ร่วงกว่า 100 จุด
นางสาวภรณี ทองเย็น ผู้ช่วยกรรมการผู้กรรมการผู้อำนวยการ บล.เอเชียพลัส กล่าวว่า ตลาดหุ้นไทยเช้าวันนี้ยังคงมีแรงกดดันจากการเมืองในประเทศอย่างหนัก เพราะเกิดความรุนแรงและความสูญเสียมากทั้งแง่เศรษฐกิจและสังคม ทำให้ตลาดหุ้นไทยวันนี้เปิดมาน่าจะเข้าสู่แดนลบทันที และคาดว่าดัชนีตลาดหุ้นไทยจะหลุดที่ 760 จุด และไปทดสอบแนวรับใหม่ที่ 750 จุด 
ทั้งนี้ แม้ว่าบริษัทจดทะเบียนที่ทยอยประกาศงบการเงินไตรมาส 1/53 ออกมาดีแต่คงช่วยสถานการณ์ตลาดหุ้นไทยไม่ได้ ซึ่งดัชนีดิ่งลงเป็นเรื่องที่สามารถเกิดขึ้นได้ภายในวันนี้ ประกอบกับตลาดหุ้นในต่างประเทศโดยเฉพาะตลาดหุ้นสำคัญอย่างดาวโจนส์ลดลงกว่า 100 จุด ดังนั้นจึงยิ่งกดดันตลาดหุ้นไทยเพิ่มขึ้นด้วย
อย่างไรก็ตาม นักลงทุนระยะกลาง 2-3 เดือนนั้น เป็นจังหวะที่เหมาะสม เพราะหากหุ้นปรับตัวลดลงมามากเป็นโอกาสที่จะเข้าไปลงทุน โดยแนะนำการลงทุนหุ้นในกลุ่มเกษตร อาทิ CPF GFPT 
กรอบการลงทุนวันนี้ให้เพียงกรอบแนวรับที่ 760 จุด และกรอบแนวรับที่สองให้ไว้ที่ 750 จุด